Ego Hugo, Dei gratia Lingonensis episcopus, universis presentes litteras inspecturis, notum facimus quod dilectus et fidelis noster dominus Hugo de Arneio miles in nostra presentia recognovit se dedisse in puram et perpetuam elemosinam ecclesie Vallis Beonis tria sextaria frumenti ad mensuram Lingonensem capienda singulis annis in decima sua de Cuseyo. Ego autem, de cujus feodo dicta decima movet, prefate ecclesie dictam elemosinam laudavi. Laudavit etiam prefatam elemosinam domina Sesfe, uxor prefati Hugonis, et Jacobus filius eorum. Et tam dictus H[ugo] miles et uxor ejus quam prefatus Jacobus filius eorum promiserunt prefate ecclesie Vallis Beonis se super predicta elemosina adversus omnes legitimam ferre guarantiam. In cujus rei testimonium, ad instantiam supradicti Hugonis, presentes litteras sigilli nostri fecimus appensione muniri. Actum anno Domini M° CC° tricesimo primo, mense maio.